CDLXXII.  Ad Ulricum episcopum Halberstadiensem.--Ut parochianos suos Corbeiensibus fratribus molestos compescat.   (Anno 1152, Jan. 9.) [MARTEN.,  Collect.,  II, 507.]
EUGENIUS papa ULRICO Halberstadiensi episcopo.
Suscepti regiminis nos hortatur auctoritas, ut ecclesiasticarum rerum defensores simus promptissimi, et illis, qui ipsa conantur diripere, nos murum tutissimum opponamus. Pervenit ad aures nostras, quod quidam parochiani tui contra justitiam Corbeiense infestent coenobium super decimis in Gruninga et super decimis terrae indominicatae, quas praedictae Ecclesiae violenter auferunt, et injuste retinere praesumunt. Quia ergo ad pastorale spectat officium, pravorum hominum excessus corrigere, et ad rectitudinis statum freno justitiae coercere, praesentium tibi auctoritate mandamus, quatenus praedictos parochianos tuos districte commoneas ut a tanta praesumptione desistant, et de caetero eis super ipsas decimas nullam molestiam inferant. Quod si facere forte contempserint, canonicam de eis justitiam facias. Datum Signiae, V Idus Januarii.